Munisipale werker sterf toe vragmotor hom trefVloede in Durban (25 Julie 2016) Foto: SAPD ŉ Munisipale werker wat besig was met skoonmaakwerk ná swaar reën in ŉ straat in Durban, is Woensdagoggend dood toe ŉ vragmotor hom getref het. Garrith Jamieson, woordvoerder van Rescue Care, het gesê die man het in Umhlatuzanaweg in Clairwood in ŉ gebied gewerk wat afgesper is, toe hy deur ŉ vragmotor getref is. “Die man, in sy 40’s, is ongelukkig dood voor paramedici by die toneel opgedaag het,” het Jamieson verduidelik. “Hy het verskeie beserings opgedoen.” Die bestuurder van die vragmotor wat die man getref het, het weggery ná die ongeluk. Die polisie was op die toneel en stel ondersoek in. Die eThekwini-munisipaliteit was nie dadelik beskikbaar vir kommentaar nie.